- Ts'etta
- <
- 16
- >

16
Haacariy I'smı'ı'l
1 İbramne xhunaşşeys Sarays uşax eyxhe deşdiy. Məng'ı'qa Haacar donana Misirğançena nukarniy vor. 2 Saree İbramık'le eyhen:
– Rəbbee zas uşax hele deşod. Yizde nukarıka g'alixhe, məng'ee zas uşax uxecen.
İbramee Sarayne cuvabıl k'ırı iliyxhen. 3 Kana'anaaşine cigabışee yits'ılle senna avxuyle qiyğa, Saree cena nukar Haacar İbramıs xhunaşşe xhinne hiyvu. 4 İbram Haacarıka g'alirxhumee mana vuxhne eexva. Haacarık'le vuxhne yixhay ats'axhxhamee, Sarayqa ooğançe avqa ileeka giyğal. 5 Saree İbramık'le eyhen:
– İn val-alla yizde vuk'lelqa qadı. Zı nukar vasqa tyuleeqa hiyvu. Məng'ı'k'le vuxhne yixhay ats'axhxhamee, mana zaqa ooğançe avqa ileeka girğıl. Hasre Rəbbeecad hagvecen, zı vale qorkura yixhay.
6 İbramee Sarayk'le uvhuyn:
– Mana yiğna nukar yeexhe, vas hucooyiy ıkkan he'e.
Saree Haacar iğeeda giyğal. Nukar məng'ı'le heexvana.
7 Rəbbine malaaikisqa mana qızeexana sahree, xhyan ı'lqəəne cigayne k'ane. Man xhyan ı'lqəən ciga Şurqanne yəqqı's k'ane ıxha. 8 Malaaikee məng'ı'ke qidghın ha'an:
– Sarayna nukar Haacar, nençen qarı, nyaqane əlyhəə?
Haacaree eyhen:
– Yizda xərna yeexhene Sarayne k'anençe heexva.
9 Rəbbine malaaikee məng'ı'k'le eyhen:
– Yiğne xərıng'ısqa sayk'le, məng'ee eyhen he'e.
10 Rəbbinecad malaaikee meed eyhen:
– Yiğna nasıl hamanimee xəp qaa'as, qəpqəs-ələpqəs vuxhes deş.
11 Qiyğa Rəbbine malaaikee məng'ı'k'le sayid eyhen:
– Ğu həşde vuxhne vor,
vas dix ixhes.
Rəbbik'le ğu ts'ıts'ı'iyn uts'ur g'ayxhiyn.
Mang'un do I'smı'ı'l (Allahık'le g'ayxhiyn) gixhxhe.
12 Şavussecar mana saq'vana'as əxəs deş.
Mang'un xıleppı gırgıng'ul,
gırgıng'unbıd mang'ul ixhes.
Mana gırgıne çocaaşikar qoda ixhes.
13 Haacaree ceka yuşan ha'ane Rəbbis El-Roi (zı g'eecena Allah) do giyxhe. Məng'ee uvhuynniy:
– Hək'erar, inyaa'ar zak'le zı G'eecena g'acuna!
14 Mane xhyan ı'lqəəne cigays Beer-Laxay-Roi*16:14 Beer-Laxay-Roi: man cuvab cühüt'yaaşine mizele sak'al ha'ume man «xhyan ı'lqən ciga Üç'ürung'un vod, zı G'eecene». do mançil-alla giyxhe. Man ciga Qadeş eyheneyiy Bered eyhene cigabışde yı'q'nee vod.
15 Haacaree İbramıs sa dix uxu. İbramee dixen do I'smı'ı'l gixhxhı. 16 Haacaree I'smı'ı'l uxuyng'a, İbramıqa molyts'ale yixhılle (86) senniy vod.

- Ts'etta
- <
- 16
- >

*16:14 16:14 Beer-Laxay-Roi: man cuvab cühüt'yaaşine mizele sak'al ha'ume man «xhyan ı'lqən ciga Üç'ürung'un vod, zı G'eecene».

© 2022 IBT-R