- Ts'etta
- <
- 30
- >

30
1 Raahileysse Yaaq'ubıs uşax uxas dəxəmee, məng'ee yuçeys paxılıyvalla haa'a. Məng'ee adamiyk'le eyhen:
– Zas uşax hele, deşxhee, qiyk'asda!
2 Yaaq'ub Raahileylqa qəllamışxha eyhen:
– Nya'a zıne vas uşax hidele, nya'a zı Allahne vor?
3 Raahilee eyhen:
– Yizda nukar Bilyhan alert'e, məng'ı'ka g'alixhe. Məng'ee uşax uxumee zı mana alyart'u mang'us yedyvalla haa'as, zı uşaxdena imeexvacenva.
4 Raahilee cena nukar Bilyhan adamiys xhunaşşe yixhecenva heele. Yaaq'ubır məng'ı'ka g'ılexhana. 5 Bilyhan vuxhne ayxu, mang'us dix uxu. 6 Raahilee eyhen:
– Allah məhkamee yizde sural ıxha, yizın nıq' g'ayxhı, zas dix huvu.
Mançil-allad məng'ee mang'un do Dani (Mang'vee məhkamee havacesda) giyxhe.
7 Raahileyna nukar Bilyhan meer vuxhne eexva, məng'ee Yaaq'ubıs q'ör'esda dix uxooxa. 8 Raahilee eyhen:
– Zı yuçeyka saç'iyku, Allahne kumagıka ğamiyxhana.
Məng'ee mançil-allad uşaxın do Naftali (yizın saç'iykuy) giyxhe.
9 Leaysse sabara gahna uşaxar uxooxas vəvxü deş. Məng'ee mançil-allar cena nukar Zilypan Yaaq'ubıs xhunaşşe yixhecenva heele. 10 Leayne nukaree Zilypanee Yaaq'ubıs sa dix uxu. 11 Leayee eyhen:
– Nimee xəbna xoşbaxtıyvallayiy!
Məng'ee mang'un doyud Qad (xoşbaxtıyvalla) giyxhe.
12 Leayne nukaree Zilypanee Yaaq'ubıs q'ör'esda dix uxu. 13 Leayee eyhen:
– Zı baxtivarır, yadaaşed zak'le baxtivarva eyhes.
Məng'ee uşaxın do Aşer (baxtivar) giyxhe.
14 Ruvenık'le suk qiviyşalne gahıl çolead mandragorun*30:14 Mandragor: Avalıyne insanaaşik'le mane alayn vuxne aaxvasiy uşax uxas kumag ha'ançinaniy ats'a. ala iveeke, mang'vee manbı yedis Leays adayle. Raahilee Leayk'le eyhen:
– Yiğne dixee adıyn mandragorbışike zasıd helelan.
15 Leayee məng'ı'k'le eyhen:
– Adamiy xılençe g'ayşuy ç'əvxha dişdee? Həşded dixen mandragorbıne g'ayşes ıkkan?
Raahilee eyhen:
– Həməxüdxheene, hasre dixene mandragorbışil-alla ine xəmdiys yizda adamiy vaka g'alixhecen.
16 Yaaq'ub exheeqana çoleençe qööng'ə, mang'unee ögeeqa Lea qığeyç'u, eyhen:
– Ğu g'iyna zaka g'alixhas, yizde dixee adıyne mandragorbışis zı ğu alişşu.
Yaaq'ub mane xəmde məng'ı'ka g'ılexha. 17 Allahık'le Leayna düə giviyxhena. Lea vuxhne ayxu, Yaaq'ubıs xhor'esda dix uxu. 18 Leayee eyhen:
– Allahee zı yizda nukar yizde adamiys hiyvuy höötxüva, yizda hək' quvuna.
Məng'ee uşaxın do İssaxar (Mang'vee hək' quvuna) giyxhe.
19 Leaye meer vuxhne eexva, məng'ee Yaaq'ubıs yixhır'esda dix uxooxa. 20 Məng'ee eyhen:
– Allahee zas sa yugna pay huvu. Zı mang'us yixhıyre dix uxuva, həşde yizde adamee zas hı'rmat gyuvxhesda.
Məng'ee uşaxın do Zevulun (hı'rmat) giyxhe.
21 Sabara gahıle məng'ee sa yiş yuxu, doyud Dina giyxhe.
22 Allahee Raahile yik'el qiyelee'e, məng'ı'na düə g'avxhu, uşax uxasın xhinne qee'e. 23 Mana vuxhne ayxu sa dix uxu eyhen:
– Allahee zalin pisın do ak'anı'iyn.
24 «Rəbbee zas sayir dix helecenva» uvhu, Raahilee mang'un do Yusuf (Mang'vee sayir helecenva) giyxhe.
Yaaq'ub karana eyxhe
25 Raahilee Yusuf uxuyle qiyğa, Yaaq'ubee Lavanık'le eyhen:
– Zı g'aykke, hasre yizde ölkeeqa, yizde cigabışeeqa əlyhəəs. 26 Havaasre, zı yizın xhunaşşeriy uşaxar alyapt'ı, əlyhəəs. Zı manbışil-alla vas iş g'avcu. Vak'lecad yugda ats'a, zı vas nimeena iş hav'u vuxhay.
27 Lavanee mang'uk'le eyhen:
– Zı yiğne ulen aqqıxheene, yizde k'ane axve. Falıka ilyakkımee, zak'le Rəbbee zas val-alla xayir-düə huvuy g'acuyn.
28 Qiyğa meed eyhen:
– Hək' nimeenayiy zak'le eyhe, zı qevles.
29 Yaaq'ubee mang'uk'le eyhen:
– Zı vas nəxbiy iş hav'uva, yiğın syurıbıd nimee qeetxhava, vak'lecad ats'an. 30 Zı vasqa qalesse, vaqa çavra-vəq'ə k'ıldaniy vod, qiyğalemee xılece geed qıxha. Rəbbe zı vasqa qarıyka vas xayir-düə huvu. Manke zı mısane yizde xizannemee iş haa'as?
31 Lavanee eyhen:
– Vas hucoona heles?
Yaaq'ubee eyhen:
– Zas vuççud himele. Ğu zas sa kar ha'asva cuvab huveene, zı meer yiğne syurıbışiqa ilyakka. 32 Hasre g'iyna zı yiğne gırgıne syurıbışde yı'q'neençe ılğeç'u, vəq'əbışdeyiy ts'e'bışde yı'q'neençe k'udananiy xornan vəq'əbıyiy ts'e'bı zas cura'as. Maadın k'aarın urgbıd zı alyaat'asınbı. Manab yizda hək' vuxhecen. 33 G'iyniyke şaqa zaqa qopkuna hək'va vasse ilyakkas əxə. K'uda deşde, xor deşde ts'e'ıle ğayrı, k'aarıne urgule ğayrı, mebna vak'le g'avcee, havaasre mana qööqüna xhinnee vuxhecen.
34 Lavanee eyhen:
– Hasre ğu eyhen xhinnee ixhecen.
35 Qiyğa Lavaneeme manecad yiğıl k'udananiy xornan (cagvaran cigabınan) q'ınabıyiy ts'e'bı, k'aarın urgbı curı'ı, Yaaq'ubısqa deş, dixbışisqa qele. 36 Qiyğa vuc Yaaq'ubıke xhebne yiğee əlyhəəsda yəqmee əq'əna qexhe. Yaaq'ubeeme Lavanın mansa axuyn syuru uxhiyxhan ha'a ıxha.
37 Yaaq'ubee q'avaxın, badamın, çinarın tübəəbı hatq'ur, tübəəbışin q'abıx qişşu, cagvaran xorbı ha'a ıxha. 38 Qiyğad q'abıx qişşuyn tübəəbı syurıbışe xhyan ulyoğasde axurbışeeqa, həyvanaaşine ögiylqa giyxhe. Manbı qadı, xhyanbı ulyoğamee, mançis ı'mra abayle vuxha. 39 Mançis tübəəbı gixhxhiyne cigayne ögiyl ı'mra abımee, k'udananiy xornan balabı eyxhe ıxha. 40 Yaaq'ubee urgbı cura'anbı. Lavanne syuruneedın vəq'əbıd k'udananeyiy k'aarıne həyvanaaşine suralqa ilyakka'a. Mang'vee cun syuru Lavanne syuriyl alikka'a deş. 41 Gucnane həyvanaaşis ı'mra vüqqəmee, Yaaq'ubee axurbışde yı'q'neeqa man tübəəbı giyxhe ıxha, mançis ı'mra tübəəbınane cigayne ögiyl ablecenva. 42 Həyvanar zəı'fdanang'a, mang'vee man tübər giyxhe ıxha deş. Məxüd, gucukan həyvanar Yaaq'ubınbı, zəı'fınbıd Lavanınbı eyxhe. 43 Yaaq'ub məxür yiğ-yiğıle geed karnana eyxhe, mang'uqa geed syurıbı, həmbal adameriy həmbal zəiyfabı, devabı, əməler eyxhe.

- Ts'etta
- <
- 30
- >

*30:14 30:14 Mandragor: Avalıyne insanaaşik'le mane alayn vuxne aaxvasiy uşax uxas kumag ha'ançinaniy ats'a.

© 2022 IBT-R